กรุงศรีฯปรับทัพรับดิจิทัล
กรุงศรีตกผลึกพัฒนาดิจิทัลและฟินเทคจากภายใน เร่งปรับโครงสร้างใหม่เสร็จในปีนี้ เน้นนวัตกรรมเพื่อธุรกิจ
26 พ.ค. 2559

กรุงศรีตกผลึกพัฒนาดิจิทัลและฟินเทคจากภายใน เร่งปรับโครงสร้างใหม่เสร็จในปีนี้ เน้นนวัตกรรมเพื่อธุรกิจ
นายฐากร ปิยะพันธ์ ประธานคณะเจ้าหน้าที่ด้านกรุงศรีคอนซูมเมอร์ และผู้บริหารสายงานดิจิทัลแบงก์กิ้งและนวัตกรรม ธนาคารกรุงศรีอยุธยา เปิดเผยว่า ธนาคารจะพัฒนานวัตกรรมดิจิทัลแบงก์กิ้งเอง ไม่แยกงานไอทีออกไปตั้งบริษัทใหม่ โดยใช้วิธีการปรับโครงสร้างเพิ่มสายงานดิจิทัลแบงก์กิ้งและนวัตกรรมขึ้นใหม่ พร้อมจัดแบ่งส่วนงานเป็น 3 ทีม คือ ทีมนวัตกรรมภายนอก (External Innovation) ทีมนวัตกรรมภายใน (Internal Innovation) และทีมฟินเทคและสตาร์ทอัพ ดูแลงาน 4-5 ด้าน ได้แก่ ผลิตภัณฑ์และบริการเพื่อลูกค้ารายย่อย และสำหรับลูกค้าธุรกิจ การทำตลาดผ่านช่องทางดิจิทัลและสื่อสังคมหน่วยพัฒนานวัตกรรม เป็นต้น
สำหรับโครงสร้างใหม่นี้ คาดว่าจะแล้วเสร็จภายในปลายไตรมาส 2 หรือต้นไตรมาส 3 ปีนี้ ซึ่งโมเดลดังกล่าวมีต้นแบบมาจากหน่วยดิจิทัลของธนาคารแห่งโตเกียว มิตซูบิชิ ยูเอฟเจ (บีทีเอ็มยู) ในญี่ปุ่นและมีการนำมาปรับจูนจนกระทั่งได้โครงสร้างที่ดีที่สุดเพื่อพัฒนานวัตกรรมภายในธนาคารกรุงศรีอยุธยา
“พนักงานธนาคารไม่เห็นด้วยที่จะให้แยกหน่วยธุรกิจดิจิทัลออกไป ทำให้รู้สึกไม่เป็นอันหนึ่งอันเดียว และจะเกิดความร่วมมือไม่เต็มที่นัก การพัฒนาระบบเองทำให้พนักงานรู้สึกเป็นหนึ่งเดียวกันเกิดพลังในการขับเคลื่อนได้มากกว่า” นายฐากร กล่าว
นายฐากร กล่าวว่า ได้จัดทำแผนยุทธศาสตร์การพัฒนาดิจิทัลและนวัตกรรมระยะ 3 ปี 2559-2561 ซึ่งมีทั้งการเฟ้นหาฟินเทค และการปรับกระบวนการภายในธนาคารโดยในส่วนของฟินเทคนั้น เน้นการพัฒนาและสร้างความเข้มแข็งให้ฟินเทคหน้าใหม่ ภายใต้ 3 โครงการ โครงการแรกเป็นการสนับสนุนนักธุรกิจหน้าใหม่ พัฒนาสตาร์ทอัพในกลุ่มนักศึกษา (กรุงศรี ยูนิ สตาร์ทอัพ) เมื่อปีที่แล้ว และกำลังจะเปิดโครงการที่ 2 เป็นการเสริมในส่วนที่ขาด คือ กรุงศรีไรส์ ความร่วมมือระหว่างธนาคารกับธุรกิจฟินเทค ในรูปแบบการจัดค่ายอบรมเร่งการเติบโตของสตาร์ทอัพ 
สำหรับโครงการต่อไป คือ การลงทุน ซึ่งจะเริ่มเมื่อธนาคารมีความพร้อมจริงๆ ไม่ว่าจะเป็นรูปแบบร่วมลงทุน (เวนเจอร์แคป) หรือลงทุนตรง โดยใช้ความเชี่ยวชาญจากบริษัทแม่ ที่มีกลยุทธ์ลงทุนในฟินเทค อยู่แล้ว และมีดิจิทัลแล็บที่ซิลิคอลวัลเลย์ มาเป็นที่ปรึกษาว่าควรลงทุนในมิติใด
นายฐากร กล่าวว่า ฟินเทคเป้าหมายที่ธนาคารต้องการมากที่สุด คือเทคโนโลยีเกี่ยวกับธุรกิจ โดยเฉพาะเอสเอ็มอี พบว่าลูกค้ามีความต้องการบริการเสริม เช่น การจัดการโลจิสติกส์ หรือการจัดการบัญชี ซึ่งพบว่ามีฟินเทคที่มีเทคโนโลยีด้านนี้อยู่ ธนาคารได้เข้าไปพูดคุยทาบทามไว้บ้าง ตอนนี้คุยอยู่ 4 ราย โดย 2 รายเป็นฟินเทคที่สร้างโซลูชั่นเพื่อเอสเอ็มอี อีก 1 ราย เป็นฟินเทคด้านชำระเงิน และอีกรายเป็นผู้มีไอเดียที่เสริมนวัตกรรมด้านสื่อสารภายใน